Christoff Becker se ma glo afgepers; Valke ondersoekChristoff Becker en sy ma, Mariëtte “Ek kan bevestig dat ons ‘n saak van bedrog ondersoek maar niemand is nog in hegtenis geneem nie,” het Paul Ramaloko, woordvoerder van die Valke, gesê. Hy kon geen verdere besonderhede verskaf nie. Beeld het Saterdag berig dat Mariëtte Becker, Christoff se ma, deur een van haar seun se mede-gevangenes afgepers is. Die man het glo geëis dat sy hom R30 000 betaal, anders sou hy video’s wat haar seun glo verder in die moeilikheid kon laat beland uitlek aan die departement van korrektiewe dienste. Becker, Du Preez, Gert van Schalkwyk en Reinach Tiedt is in Februarie op parool vrygelaat. Becker en Du Preez is weer op 16 Februarie in hegtenis geneem nadat beeldmateriaal vrygestel is van waar hulle glo alkohol drink en ŉ selfoon in die Kgosi Mampuru-gevangenis (Pretoria Sentraal) gebruik. Die video is op YouTube gelaai. Die hooggeregshof in Pretoria het Vrydag Becker se dringende aansoek om weer op parool vrygelaat te word, van die hand gewys. Regter Sulet Potteril het beslis dat die aansoek nie dringend is nie. – Sapa Lees ook: Hof verwerp Christoff Becker se aansoek